Verkfræðingar og arkitektar í lykilhlutverki í umhverfismálum Það er alveg ljóst að ráðgjafarverkfræðingar munu spila lykilhlutverk í því að takast á við áskoranir framtíðar á sviði umhverfismála . Þetta kemur meðal annars fram í viðtali við Svein Inga Ólafsson , forstjóra Verkís , í Sector Review , tímariti norrænna verkfræði - og arkitektastofa sem kom út í byrjun ársins . Í tímaritinu sem gefið er út árlega er yfirlit yfir rekstur helstu verkfræði - og arkitektastofa í hverju Norðurlandanna á árinu 2019 . Það er Félag ráðgjafarverkfræðinga , FRV , og Samtök arkitektastofa , SAMARK , sem eiga aðild að skýrslunni . Í viðtalinu við Svein Inga kemur jafnframt fram að allir geti verið sammála um mikilvægi sjálfbærni í okkar samfélagi en það séu hins vegar skiptar skoðanir meðal ráðgjafarverkfræðinga um hvernig við náum því markmiði . „ Fyrirtækin í okkar geira framkvæma m.a. mat á umhverfisáhrifum í stórum verkefnum sem smáum . Þá gegna fyrirtækin lykilhlutverki í hönnun sjálfbærnilausna á öllum sviðum verkfræðiþjónustu . Í okkar huga skiptir öllu að hugað sé að sjálfbærni á hönnunarstigi – þar er grunnurinn fyrir framtíðina lagður . Þannig náum við sem bestri útkomu og framköllum samfélagslega hagkvæma lausn með tilliti til hagrænna , umhverfislegra og félagslegra þátta . “ Þegar Sveinn Ingi er spurður um helstu áskoranir í rekstri verkfræðistofa um þessar mundir nefnir hann hækkun raungengis á mælikvarða launa sem hann segir að hafi gert stofunum erfitt um vik á alþjóðlegum samkeppnismörkuðum . „ Nú erum við jafnframt að upplifa samdrátt í eftirspurn hjá byggingaverktökum . Þá hefur fjárfesting í orkuinnviðum verið lítil um einhvern tíma en orkufyrirtækin hafa verið mjög stórir viðskiptavinir á markaðnum . Því má segja að við séum að sjá samdrátt í eftirspurn á mörgum lykilmörkuðum innanlands . Það er hins vegar ýmislegt jákvætt á döfinni , m.a. fyrirheit stjórnvalda um aukningu í innviðafjárfestingu . “ Félagsmenn SI geta nálgast tímaritið með því að hafa samband við sviðsstjóra mannvirkjasviðs SI , Jóhönnu Klöru Stefánsdóttur , johanna@si.is .